CELEX: 32011D0822
Language: et
Date: 2011-12-07 00:00:00
Title: 2011/822/EL: Komisjoni rakendusotsus, 7. detsember 2011 , Bangladeshi tunnustamise kohta vastavalt Euroopa Parlamendi ja nõukogu direktiivile 2008/106/EÜ seoses meremeeste väljaõppe ja diplomeerimise süsteemidega (teatavaks tehtud numbri K(2011) 8999 all)  EMPs kohaldatav tekst

9.12.2011   
            
            
               ET
            
            
               Euroopa Liidu Teataja
            
            
               L 327/68
            
         KOMISJONI RAKENDUSOTSUS,
   7. detsember 2011,
   Bangladeshi tunnustamise kohta vastavalt Euroopa Parlamendi ja nõukogu direktiivile 2008/106/EÜ seoses meremeeste väljaõppe ja diplomeerimise süsteemidega
   (teatavaks tehtud numbri K(2011) 8999 all)
   (EMPs kohaldatav tekst)
   (2011/822/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 19. novembri 2008. aasta direktiivi 2008/106/EÜ meremeeste väljaõppe miinimumtaseme kohta, (1) eriti selle artikli 19 lõike 3 esimest lõiku,
   võttes arvesse Küprose 26. juuli 2007. aasta, Itaalia 24. detsembri 2007. aasta ja Belgia 25. juuni 2008. aasta taotlusi
   ning arvestades järgmist:
   
               (1)
            
            
               Direktiivi 2008/106/EÜ kohaselt võivad liikmesriigid otsustada kinnitada kolmandate riikide välja antud meremeeste asjakohased tunnistused, tingimusel et komisjon on asjaomast kolmandat riiki tunnustanud. Kõnealused kolmandad riigid peavad täitma kõiki nõudeid, mis on kehtestatud Rahvusvahelise Mereorganisatsiooni (IMO) 1978. aasta meremeeste väljaõppe, diplomeerimise ja vahiteenistuse aluste rahvusvahelises konventsioonis (STCW konventsioon), (2) mida on muudetud 1995. aastal.
            
         
               (2)
            
            
               Küpros esitas 26. juuli 2007. aasta kirjaga, Itaalia 24. detsembri 2007. aasta kirjaga ja Belgia 25. juuni 2008. aasta kirjaga taotluse Bangladeshi tunnustamiseks. Pärast kõnealuste taotluste saamist hindas komisjon Bangladeshi väljaõppe- ja diplomeerimissüsteeme, et kontrollida STCW konventsiooni nõuete täitmist Bangladeshis ning seda, kas tunnistustega seotud pettuse vältimiseks on võetud asjakohased meetmed. Kõnealune hindamine põhines Euroopa Meresõiduohutuse Ameti ekspertide 2008. aasta veebruaris teostatud kontrollimise tulemustel. Kõnealuse kontrollimise käigus tehti kindlaks väljaõppe- ja diplomeerimissüsteemide teatavad puudused.
            
         
               (3)
            
            
               Komisjon esitas liikmesriikidele aruande hindamise tulemuste kohta.
            
         
               (4)
            
            
               26. märtsi 2009. aasta, 9. detsembri 2009. aasta ja 28. septembri 2010. aasta kirjades palus komisjon Bangladeshil esitada tõendid kõnealuste puuduste kõrvaldamise kohta.
            
         
               (5)
            
            
               Bangladesh esitas 29. märtsi 2009. aasta, 21. mai 2009. aasta, 12. juuli 2009. aasta, 4. jaanuari 2010. aasta, 27. veebruari 2011. aasta ja 14. märtsi 2011. aasta kirjades nõutud teabe ning tõendid kõigi vastavuse hindamise käigus tuvastatud puuduste kõrvaldamiseks võetud asjakohaste ja piisavate parandusmeetmete kohta.
            
         
               (6)
            
            
               Ühelt poolt on veel esinevad puudujäägid seotud puuduva treeningvarustusega Bangladeshi ühes merendusõppeasutuses ning teiselt poolt STCW koodeksi jaotisega A-II/1 seotud ettevalmistuskursuste koolitusprogrammiga. Bangladeshil paluti seepärast võtta täiendavad parandusmeetmed. Kõnealused puudused ei sea aga kahtluse alla Bangladeshi meremeeste väljaõppe ning diplomeerimise süsteemide üldtaseme vastamist STCW konventsiooni nõuetele.
            
         
               (7)
            
            
               Vastavuse hindamise tulemustest ja Bangladeshi esitatud teabe hindamisest ilmneb, et Bangladesh vastab kõigile STCW konventsiooni nõuetele, kuna riik on võtnud asjakohased meetmed tunnistustega seotud pettuse vältimiseks.
            
         
               (8)
            
            
               Käesoleva otsusega ettenähtud meetmed on kooskõlas laevade põhjustatud merereostuse vältimise ja meresõiduohutuse komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Direktiivi 2008/106/EÜ artikli 19 kohaldamisel tunnustatakse Bangladeshi seoses meremeeste väljaõppe ja diplomeerimise süsteemidega.
   Artikkel 2
   Käesolev otsus on adresseeritud liikmesriikidele.
   
      Brüssel, 7. detsember 2011
      
         
            Komisjoni nimel
         
         
            asepresident
         
         Siim KALLAS
      
   
   
      (1)  ELT L 323, 3.12.2008, lk 33.
   
      (2)  Vastu võtnud Rahvusvaheline Mereorganisatsioon.